Mestská časť Bratislava – Nové Mesto

Materiál na rokovanie
Miestneho zastupiteľstva
dňa: 03.11.2011

Návrh 
na schválenie materiálu k uzavretiu zmluvy o budúcej kúpnej zmluve na predaj časti pozemkov registra „C“ KN parcely č. 10403/2 a parcely č. 11464/3 v k.ú. Nové Mesto pre Železnice Slovenskej republiky, Bratislava v skrátenej forme „ŽSR“ ako prípad hodný osobitného zreteľa

Predkladá:						       Materiál obsahuje:
Ing. Ľudovít Kollárik					       1. Návrh uznesenia
prednosta MÚ						       2. Dôvodovú správu
3. Odstúpenie žiadosti MAG SNM 49243/11-2/342039
                                                                                	       4. Žiadosť č. 101-2910/08
5. Žiadosť č. 5221/2011-2910/8600-04
6. Plná moc č. 2009/0130/8
7. Plná moc č. 2
8. LV č. 1226
9. LV č. 2382
10. Snímka z mapy
11. Situácia č. 1
12. Grafika podľa GP č. 8600-04-1/2010

Spracovateľ:						       Stanovisko právnej skupiny:
Mgr. Jana Biharyová	- nie je potrebné
poverená vedením
oddelenia podnikateľského,
právneho a správy majetku				  

Na rokovanie prizvať:
1. spracovateľa
2. Mgr. Zuzanu Vargovú
3. Ing. Mariána Šipoša

					November 2011
Návrh uznesenia

Miestne zastupiteľstvo

					s ch v a ľ u j e

uzavretie zmluvy o budúcej kúpnej zmluve na predaj časti pozemku registra „C“ KN parcely č. 10403/2 v k.ú. Nové Mesto o výmere 112 m2 za účelom vybudovania podchodu pre peších cez Šancovú ulicu a na predaj časti pozemku registra „C“ KN parcely č. 11464/3 v k. ú. Nové Mesto o výmere 70 m2 za účelom vybudovania a umiestnenia spínacej stanice VN filiálka pre projekt „Štúdie prepojenia železničného koridoru TEN-T s letiskom a železničnou sieťou v Bratislave“ a stavbu „ŽSR, Bratislava predmestie – Bratislava filiálka – Bratislava Petržalka (prepojenie koridorov), 1. časová etapa“ ako prípad hodný osobitného zreteľa podľa ust. § 9a ods. 8 písm. e) zákona č. 138/1991 Zb. o majetku obcí v znení neskorších predpisov za kúpnu cenu:

108,75,- €/m2
celkovo za 19792,5,- €

s podmienkou, že zmluva o budúcej kúpnej zmluve bude budúcim kupujúcim podpísaná do 60 dní od schválenia uznesenia v Miestnom zastupiteľstve. V prípade, že zmluva o budúcej kúpnej zmluve nebude budúcim kupujúcim v uvedenom termíne podpísaná, toto uznesenie stratí platnosť.

-  s pripomienkami
-  bez pripomienok

DÔVODOVÁ  SPRÁVA

Dňa 12.08.2011 bola na Miestny úrad Mestskej časti Bratislava – Nové Mesto (ďalej len ako MČ BA-NM) odstúpená Žiadosť spoločnosti DOPRAVOPROJEKT, a.s., Kominárska 2,4, 832 03  Bratislava, IČO: 31 322 000 zn. č. 101-2910/08 zo dňa 24.01.2011 o uzavretie zmluvy o budúcej kúpnej zmluve a Žiadosť zn. č. 5221/2011-2910/8600-04 zo dňa 30.06.2011 ako doplnenie predošlej žiadosti (ďalej spolu len ako Žiadosť) adresované Hlavnému mestu SR Bratislava, Primaciálne nám. 1, 814 99  Bratislava. Žiadosť bola odstúpená v časti týkajúcej sa nehnuteľností - pozemkov registra „C“ KN parcely č. 10403/2 evidovanej na LV č. 1226 v k.ú. Nové Mesto a parcely č. 11464/3 evidovanej na LV č. 2382 v k.ú. Nové Mesto, keďže citované parcely sú zverené do správy MČ BA-NM.

Predmetom Žiadosti je riešenie problematiky odpredaja pozemkov vo vlastníctve Hlavného mesta SR Bratislavy a v správe MČ BA-NM formou uzavretia zmluvy o budúcej kúpnej zmluve. Odpredaj pozemkov sa má uskutočniť v súvislosti s realizáciou projektu „Štúdie prepojenia železničného koridoru TEN-T s letiskom a železničnou sieťou v Bratislave“ a stavby vo verejnom záujme „ŽSR, Bratislava predmestie – Bratislava filiálka – Bratislava Petržalka (prepojenie koridorov), 1. časová etapa“ (ďalej len ako stavba TEN-T). 

Projekt TEN-T je verejnoprospešná stavba, skladá sa z troch stavieb, pričom dve z nich zasahujú do širšieho centra Bratislavy. Hlavnou stavbou je prvá stavba vedúca od železničnej stanice Bratislava - Rača cez stanicu Bratislava - predmestie, Bratislava - filiálka až po železničnú stanicu Bratislava - Petržalka. V rozhodujúcej miere sa bude úsek viesť v tuneloch. Druhou stavbou je napojenie Letiska M. R. Štefánika na železničnú štruktúru mesta Bratislava a treťou stavbou je elektrifikácia trate od Devínskej Novej Vsi po štátnu hranicu s Rakúskom. Cieľom projektu TEN-T je zvýšiť interoperabilitu železničnej siete a integrovať Bratislavu do európskej železničnej siete vybudovaním železničnej osi Paríž – Štrasburg – Štutgart – Viedeň – Bratislava – Budapešť na vysoko výkonnú trať pre osobnú a nákladnú dopravu. Železničná trať na území mesta Bratislava bude zároveň plniť aj funkcie prímestskej i vnútromestskej hromadnej dopravy, zabezpečujúc prepravu obyvateľov mesta do mestskej časti Petržalka a z nej. V 1. časovej etape do roku 2015 sú navrhované stavby „ŽSR, Bratislava predmestie – Bratislava filiálka – Bratislava Petržalka (prepojenie koridorov) 1. etapa“  a „ŽSR, Bratislava – Železničné zapojenie Letiska M. R. Štefánika, 2. etapa, rekonštrukcia žel. mosta a inžinierskych sietí“, predstavujú vybudovanie nového železničného prepojenia medzi existujúcimi železničnými stanicami Bratislava predmestie -Bratislava Petržalka a Bratislava Nové Mesto – Bratislava Hl. stanica. 
Spoločnosť DOPRAVOPROJEKT, a.s. na základe plnej moci zastupuje spoločnosť DI Koridor, s.r.o., Kominárska 2,4, 832 03  Bratislava, IČO: 36 704 806 v majetkovoprávnom usporiadaní nehnuteľností pre potreby stavby TEN-T. Spoločnosť DI Koridor, s.r.o. je na základe zmluvy o dielo a plnej moci, zhotoviteľom zákazky na inžiniersku činnosť a majetkovoprávne usporiadanie stavby TEN-T pre objednávateľa a investora stavby TEN-T Železnice Slovenskej republiky, Bratislava v skrátenej forme „ŽSR“, Klemensova 8, 813 61  Bratislava, IČO: 31 364 501 (ďalej len ako ŽSR). ŽSR je budúcim stavebníkom stavby TEN-T, a teda aj budúcim kupujúcim predmetných pozemkov. 
 
Nakoľko pre účely vydania stavebného povolenia v zmysle ust. § 58 ods. 2 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov musí stavebník preukázať, že má k pozemku iné právo podľa ust. § 139 ods. 1 tohto zákona, ktoré ho oprávňuje zriadiť na ňom požadovanú stavbu, investor stavby TEN-T ŽSR pre potreby majetkovoprávneho usporiadania častí pozemkov zvolil uzavretie zmluvy o budúcej kúpnej zmluve s vlastníkom pozemkov a následne po vydaní stavebného povolenia investor prikročí k uzavretiu samotnej kúpnej zmluvy.  

Rozsah trvalého záberu stavby TEN – T je určený geometrickým plánom č. 8600-04-1/2010, vyhotoveným dňa 15.02.2011 Ing. J. Bizubom, v zmysle ktorého sú časti citovaných pozemkov označené ako novovytvorené pozemky registra „C“ KN parcela č. 10403/19, ostatné plochy o výmere 112 m2 a parcela č. 11464/25, ostatné plochy o výmere 70 m2. 

Parcela č. 10403/19 vzniká za účelom vybudovania podchodu pre peších cez Šancovú ulicu a parcela č. 11464/25 vzniká za účelom vybudovania a umiestnenia spínacej stanice VN filiálka.

V zmysle odborného stanoviska hlavného architekta MČ BA-NM Ing. arch. J. Kocku, predmetný materiál z hľadiska územného rozvoja spĺňa podmienky budúceho prevodu.
 
Na ocenenie pozemkov bol na požiadavku spoločnosti DOPRAVOPROJEKT, a.s. vyhotovený znalecký posudok č. 52/2010 zo dňa 02.12.2010 firmou ÚEOS – Komercia, a.s., Ružová dolina 27, 824 69 Bratislava, pričom všeobecná hodnota pozemkov bola určená sumou 108,75,- €/m2. Vzhľadom na to, že sa jedná o stavbu realizovanú vo verejnom záujme, požiadala spoločnosť DOPRAVOPROJEKT, a.s., aby sa budúci prevod pozemkov realizoval ako prípad hodný osobitného zreteľa podľa ust. § 9a ods. 8 písm. e) zákona č. 138/1991 Zb. o majetku obcí v znení neskorších predpisov, a to za kúpnu cenu 10,- €/m2.

	Výška kúpnej ceny 10,- €/m2 je zhodná s materiálom predkladaným do orgánov Mestského zastupiteľstva Hlavného mesta SR Bratislavy, a teda zachováva jednotný postup materiálu ako celku voči celému projektu TEN-T. 

Finančnou komisiou konanou dňa 24.10.2011 bol však navrhnutý postup pri stanovení ceny v súlade so znaleckým posudkom č. 52/2010 zo dňa 02.12.2010 vyhotoveným firmou ÚEOS – Komercia, a.s., Ružová dolina 27, 824 69 Bratislava, ktorý určil všeobecnú hodnotu pozemkov sumou 108,75,- €/m2.

Nakoľko sa jedná o budúci prevod pozemkov realizovaný ako prípad hodný osobitného zreteľa je potrebné v zmysle § 9a ods. 8 písm. e) zákona č. 138/1991 Zb. o majetku obcí v znení neskorších predpisov tento budúci prevod schváliť v miestnom zastupiteľstve trojpätinovou väčšinou všetkých poslancov.